**ПРАВИЛНИК О УПОТРЕБИ**

**МОБИЛНОГ ТЕЛЕФОНА У ШКОЛИ**

**2024.**

На основу чл. 99. став 3), члана 109. став 3) и 119. став 1. тачка 1) а у вези са чланом 83. став 8. тачка 7) и став 9. Закона о основама система обра­зо­вања и васпитања ("Сл. гласник РС", бр. 88/2017, 27/2018, 10/2019, 6/2020, 129/2021 и 92/2023- даље: ЗОСОВ) и члана 19. Стату­та Гимназије „Сава Шумановић“ Шид (у даљем тексту: Школа), Школски одбор „Сава Шумановић“ Шид на седници одржаној 03.06.2024. године, донео је

**ПРАВИЛНИК О УПОТРЕБИ**

**МОБИЛНОГ ТЕЛЕФОНА У ШКОЛИ**

**I ОСНОВНЕ ОДРЕДБЕ**

**Члан 1.**

Овим правилником се уређује употреба мобилних телефона од стране ученика, родитеља ученика односно других законских заступника ученика (у даљем тексту: родитељи) запослених, и трећих лица у Школи.

**Члан 2.**

Поштовањем овог Правилника обезбеђује се успешно одвијање образовно-васпитног рада Школе, побољшавају се радна дисциплина и безбедност у Школи, и превентивно делује на појаву дигиталног насиља у Школи.

**II УПОТРЕБА МОБИЛНИХ ТЕЛЕФОНА ОД СТРАНЕ УЧЕНИКА**

**Члан 3.**

Употреба мобилних телефона у школи за време часова од стране ученика **је строго забрањена**. Телефони морају бити искључени за време трајања часова.

За време трајања часа мобилни телефон ученик је обавезан да одложи на за то предвиђено место у учионици (кутија за телефоне на катедри испред наставника) или сали за физичко, а уколико кутија тренутно не постоји у учионици да исти одложи у свој ранац или торбу.

Ученици имају могућност да за време наставе, **само уз дозволу наставника**, у циљу обраде одговарајуће наставне јединице и само колико је потребно да се иста наставна јединица обради, користе мобилни телефон.

Уколико ученик користи телефон без дозволе наставника, наставник ученика одмах уписује у напомену у електронски дневник. Ученик је обавезан да на захтев преда телефон наставнику који га по завршетку часа односи директору, секретару или стручном сараднику, где ће исти бити ковертиран и одложен у касу и стајати све до доласка родитеља ученика којима ће исти бити враћен након завршетка наставе.

**Члан 4.**

Ученици су обавезни:

1) да се придржавају Правила понашања у Школи и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад;

2) да за време образовно-васпитног рада поштују забрану употребе мобилног телефона и свих других средстава којима се може ометати рад;

**Члан 5.**

Ученик мора да испуни захтев било ког члана школског особља да се уздржи од употребе дигиталног уређаја. Уколико ученик не испуни захтев, дигитални уређај му се одузима у присуству сведока и односи се директору уз пријаву ученика за кршење правила понашања у школи као и повреду обавезе ученика која може бити основ за покретање васпитно-дисциплинског поступка према ученику, у складу са Законом, важећим прописима и општим актима Школе.

**Члан 6.**

Школа није одговорна за личне дигиталне уређаје ученика уколико се изгубе, позајме, оштете или буду украдени. Ученик је одговоран за чување свог уређаја и његово правилно обезбеђивање.

Запослени у школи нису одговорни за стање приватних дигиталних уређаја ученика.

**Члан 7.**

 **Ученици имају право да у току малог и великог одмора телефоне користе за комуникацију звањем или слањем СМС порука вибер или било које друге апликације за комуникацију.**

**Сликање, снимање**, **пренос или објављивање** себе, других ученика, наставника и других запослених, наставног процеса у току трајања наставе или у време одмора, у школи или дворишту школе **строго је забрањено.**

У школи је **строго забрањено** коришћење **друштвених мрежа** преко мобилних телефона ученика.

Уколико се утврди да је ученик користио слике или снимке других ученика, наставника или запослених школе, постављао их на друштвене мреже, против ученика ће бити покренут васпитно-дисциплински поступак у складу са Законом, важећим прописима и општим актима Школе.

**Члан 8.**

Лични дигитални уређаји не смеју се користити у тоалетима, свлачионицама или било ком простору у школи који се сматра приватним. Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

**Члан 9.**

Кршење наведених правила може довести до губитка могућности коришћења личних дигиталних уређаја у школи и током наставног процеса и/или дисциплинског поступка.

**Члан 10.**

Употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања се сматра тежом повредом обавезе ученика, у складу са ЗОСОВ.

**Члан 11.**

У случају теже повреде обавеза од стране ученика коришћењем мобилног телефона, другог електронског уређаја и других средстава супротно одредбама ЗОСОВ-а и одредбама школског правилника, школа ће конкретан уређај одузети ученику, одложити га у коверту коју ће запечатити и похранити на одговарајуће место до доласка родитеља/законског заступника ученика или надлежног државног органа. Школа неће претраживати садржај личних дигиталних уређаја ученика већ ће поступање са неовлашћено начињеним садржајем од стране ученика препустити надлежном државном органу, а у зависности од околности конкретног случаја предузеће све што је неопходно да материјал не буде уништен до његове предаје на даље поступање.

**Члан 12.**

Директор школе може да дозволи одређеним ученицима да користе мобилне телефоне у образовне сврхе током читавог школског дана уколико је то одговор на неке њихове специфичне здравствене потребе или представља део додатне образовне подршке како би се тим ученицима омогућило да учествују у образовању на истој основи као и други ученици.

**Члан 13.**

Ученици који имају хитни случај могу да се јаве кући уз одобрење наставника.

**III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА / ЗАПОСЛЕНИХ**

**Члан 14.**

Наставници имају могућност да за време наставе, у сврху одржавања наставе и циљу лакше презентације материјала планираног за обраду одговарајуће наставне јединице, користе мобилни телефон, и то само док постоји потреба за коришћење истог.

У друге сврхе, коришћење мобилног телефона или других средстава којима се може омести редован процес рада, је **забрањено** и сматраће се тежом повредом радне обавезе што са собом повлачи казне предвиђене законом и правилницима.

Наставници имају могућност да за време одмора или за време паузе између часова да користе мобилне телефоне а комуникацију позивом, смсом или другом апликацијом за комуникацију.

У школи је **строго забрањено** коришћење друштвених мрежа преко мобилних телефона за време боравка у школи или школском дворишту школе. Кршење ове одредбе сматраће се тежом повредом.

**Члан 15.**

Уколико се утврди да је наставник или други запослени користио **слике или снимке** ученика, наставника или запослених школе, постављао их на друштвене мреже, или делио по другим платформама против воље ученика или запосленог у школи ће бити покренут дисциплински поступак у складу са Законом, важећим прописима и општим актима Школе.

**Члан 16.**

Сви запослени у Школи су дужни:

1) да се придржавају Правила понашања у Школи и других општих аката Школе ;

2) да за време образовно-васпитног рада поштују одредбе овог Правилника о употреби мобилног телефона да телефон не користе за време образовно васпитног рада осим изузетно у складу са овим правилником.

3) да пријаве ученике, запослене или родитеље за кршење овог правилника, одмах по сазнању.

**IV УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА И ТРЕЋИХ ЛИЦА**

**Члан 17.**

Родитељи и трећа лица (у даљем тексту: остала ли­ца) обавезни су да поштују Правила понашања и друге опште акте Школе.

**Члан 18.**

Родитељи, поред обавеза које су заједничке за сва остала лица, имају и следеће обавезе:

* да редовно долазе на родитељске састанке и да се интересују за учење и вла­дање свог детета;
* да на позив органа Школе, одељенског старешине, стручног сарадника или наставника дођу у Школу
* да сарађују са одељенским старешином и предметним наставницима у вези са употребом и коришћењем мобилног телефона;
* да на родитељским састанцима, седницама и скуповима које организује школа угасе или утишају свој мобилни телефон;
* да обавезно обавесте одељенског старешину о промени броја мобилног телефона;
* да пружају подршку Школи у остваривању васпитног рада.

Строго је забрањено сликање или снимање деце, наставника, других запослених и трећих лица у школи, испред школе или у дворишту школе без њихове изричите дозволе.

**V ЗАВРШНЕ ОДРЕДБЕ**

**Члан 19.**

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

**Члан 20.**

Правилник ступа на снагу даном објављивања на огласној табли Школе.

**Члан 21.**

Ступањем на снагу овог Правилника престаје да важи Правилник о употреби мобилног телефона у школи број 02-454 од 27.12.2023.године.

Председница Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је заведен под деловодним бројем : 02-167 од 03.06.2024.године, објављен је на огласној табли Школе дана истог дана и ступа на снагу осам дана од објављивања.

Секретар Школе

 **\_\_\_\_\_\_\_\_\_\_\_\_\_\_\_\_\_\_\_\_**